CELEX: 62019TN0505
Language: sl
Date: 2019-07-12 00:00:00
Title: Zadeva T-505/19: Tožba, vložena 12. julija 2019 – DE/Parlament

9.9.2019   
            
            
               SL
            
            
               Uradni list Evropske unije
            
            
               C 305/63
            
         
      Tožba, vložena 12. julija 2019 – DE/Parlament
      (Zadeva T-505/19)
      (2019/C 305/73)
      Jezik postopka: angleščina
      
         Stranki
      
      
         Tožeča stranka: DE (zastopnik: T. Oeyen, odvetnik)
      
         Tožena stranka: Evropski parlament
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  sklep Evropskega parlamenta z dne 30. oktobra 2018 o zavrnitvi prošnje tožeče stranke za odobritev ustreznega posebnega dopusta za skrb za njena novorojena dvojčka, ki sta se rodila prek nadomestnega materinstva, razglasi za ničen;
               
            
                  —
               
               
                  Parlamentu naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja pet tožbenih razlogov.
      
                  1.
               
               
                  Prvi tožbeni razlog: kršitev pravice do enakega obravnavanja in nediskriminacije.
                  
                              —
                           
                           
                              Izpodbijani sklep krši temeljni pravici tožeče stranke do enake zaščite in nediskriminacije, zagotovljeni v členu 21(1) Listine Evropske unije o temeljnih pravicah, členu 14 Evropske konvencije o varstvu človekovih pravic in temeljnih svoboščin (EKČP) in členu 1(d) Kadrovskih predpisov za uradnike Evropske unije, ker z njim tožeči stranki ni bil zagotovljen dopust zaradi rojstva otroka, enakovreden porodniškemu dopustu in/ali posvojiteljskemu dopustu. Ker so homoseksualne osebe prevladujoča skupina staršev, ki uporablja nadomestno materinstvo, razlaga določb Kadrovskih predpisov, ki se nanašajo na dopust zaradi rojstva otroka, ki jo je podal Parlament in je razvidna iz izpodbijanega sklepa, nanje vpliva nesorazmerno negativno.
                           
                        
            
                  2.
               
               
                  Drugi tožbeni razlog: kršitev pravice tožeče stranke do varstva družinskega življenja.
                  
                              —
                           
                           
                              Izpodbijani sklep krši člen 8 EKČP, s katerim je v povezavi s členom 14 EKČP varovana pravica tožeče stranke do družinskega življenja, ker z njim tožeči stranki ni bil zagotovljen ustrezen posebni dopust za skrb za njena novorojenčka, enakovreden porodniškemu dopustu in/ali posvojiteljskemu dopustu.
                           
                        
            
                  3.
               
               
                  Tretji tožbeni razlog: izpodbijani sklep je bil sprejet s kršitvijo načela dobrega upravljanja.
                  
                              —
                           
                           
                              Zlasti navaja, da tožena stranka (i) ni zagotovila pravice tožeče stranke do izjave; in (ii) svoje odločitve ni ustrezno obrazložila.
                           
                        
            
                  4.
               
               
                  Četrti tožbeni razlog: nezakonitost določb Kadrovskih predpisov, ki se nanašajo na posebni dopust, kot jih je v izpodbijanem sklepu razlagala tožena stranka.
                  
                              —
                           
                           
                              Tožeča stranka iz istih razlogov, kot so bili navedeni v utemeljitev od prvega do tretjega tožbenega razloga, trdi, da je razlaga člena 57 Kadrovskih predpisov v povezavi s členom 6 Priloge V h Kadrovskim predpisom, ki jo je podala tožena stranka in je razvidna iz izpodbijanega sklepa, v skladu s katero uradniki ali drugi uslužbenci Evropskega parlamenta, ki postanejo starši prek nadomestnega materinstva, niso upravičeni do posebnega dopusta, enakovrednega porodniškemu dopustu in/ali posvojiteljskemu dopustu, nezakonita.
                           
                        
            
                  5.
               
               
                  Peti tožbeni razlog: napačna uporaba prava ter napačna uporaba člena 6 Priloge 2 h Kadrovskim predpisom in notranjih pravil Evropskega parlamenta glede dopusta.
                  
                              —
                           
                           
                              Tožeča stranka za primer, če bi Sodišče odločilo, da ni upravičena do posebnega dopusta, ki je enakovreden dopustu, ki se zagotavlja kot porodniški dopust ali posvojiteljski dopust, navaja, da ima kot oče dvojčkov pravico do 20 dni dopusta. Ta pravica ni odvisna od pravnega mehanizma, prek katerega je tožeča stranka pridobila roditeljsko pravico.